text: To mænd nægter drab
  28 marts 2011 kl. 09.08
  To mænd på henholdsvis 24 og 30 år nægtede sig skyldig i drab, da de i retten i Horsens mandag blev præsenteret for anklagerne i en ganske ualmindelig familiestrid.
  Sagen inkluderer skyderier, efterfølgende drab, narko og ildspåsættelse.
  De næste otte dage skal nævningerne afgøre, om de to mænd skal dømmes for i forening af have planlagt at skyde og senere skudt den 41-årige Chanett Sørensen.
  Hun blev i marts 2010 dræbt i sit hjem i Lund uden for Horsens. Hun blev ramt i hovedet af et dødeligt projektil affyret mod huset udefra.
  Drabet skete om eftermiddagen, mens hun havde en familiesammenkomst i huset. Der blev affyret fem skud mod huset.
  Motivet er fortsat uklart, og de to tiltalte mænd, der er i familie med den dræbte, har hidtil nægtet at udtale sig. 
  Den første mand blev afhørt natten efter drabet, og fund på tøj, handsker m.v. afslørede krudtslam.
  Under forelæggelsen af sagen, der kører i denne og næste uge, kom det frem, at der hos den dræbte blev fundet henholdsvis 486 gram heroin og 360 gram kokain i en dåse.
  Stofferne var nedgravet i en dåse i haven, oplyste anklageren.
  